Kangari (stacija)
Šis raksts ir par dzelzceļa staciju. Par citām jēdziena Kangari nozīmēm skatīt nozīmju atdalīšanas lapu. Kangari bija pieturas punkts dzelzceļa līnijā Rīga Preču—Ērgļi starp pieturām Bajāri un Remīne. Tas atradās Ropažu novadā blakus Kangaru ciematam, 31 km attālumā no Rīgas. Kangaru staciju atklāja reizē ar dzelzceļa līnijas Rīga—Ērgļi posma līdz Suntažiem atklāšanu 1935. gadā. Stacijas mūra divstāvu ēku uzbūvēja 1937. gadā (arhitekts — Voldemārs Ozoliņš). Stacijā pieturēja vilciens, bet stacijas ēka nedarbojās, jo padomju laikā tajā izveidoja dzīvojamo ēku. Dažus gadus pirms vilcienu kustības pārtraukšanas Ērgļu virziena līnijā Kangaru stacijā demontēja papildu sliežu ceļus, pārveidojot to par pieturas punktu. Pirms papildu sliežu ceļu demontāžas stacijā notika vilcienu izmaiņa, parasti izmainījās vakara vilciens Rīga—Ērgļi ar vakara vilcienu Ērgļi—Rīga (vēlāk tie izmainījās Suntažos). Pieturu slēdza līdz ar dzelzceļa līnijas slēgšanu 2009. gadā. Stacijas ēka ir vietējās nozīmes kultūras piemineklis.